b'\n_START_ARTICLE_\nKlaus Ahlstedt\n_START_PARAGRAPH_\nKlaus Torsten Ahlstedt (24. helmikuuta 1932 Helsinki \xe2\x80\x93 25. toukokuuta 1993 Helsinki) oli suomalainen energianeuvos ja talousel\xc3\xa4m\xc3\xa4n vaikuttaja. H\xc3\xa4n toimi Imatran Voima Oy:n varap\xc3\xa4\xc3\xa4johtajana ja Oulujoki Oy:n toimitusjohtajana._NEWLINE_Ahlstedt valmistui Teknilliseen korkeakoulun s\xc3\xa4hk\xc3\xb6linjalta diplomi-insin\xc3\xb6\xc3\xb6riksi vuonna 1956. Valmistuttuaan h\xc3\xa4n sai paikan Imatran Voima Oy:n p\xc3\xa4\xc3\xa4konttorin s\xc3\xa4hk\xc3\xb6osaston suunnitteluinsin\xc3\xb6\xc3\xb6rin\xc3\xa4 ja jatkoi korkeakoulussa vuodet 1959\xe2\x80\x931964 s\xc3\xa4hk\xc3\xb6laitosopin assistenttina. Imatran Voimassa h\xc3\xa4n yleni vuonna 1963 k\xc3\xa4ytt\xc3\xb6osaston toimistop\xc3\xa4\xc3\xa4llik\xc3\xb6ksi, vuonna 1965 apulaisosastonjohtajaksi ja vuonna 1970 osastonjohtajaksi. Vuonna 1975 Ahlstedt kutsuttiin Imatran Voiman johtokuntaan ja 1982 varatoimitusjohtajaksi sek\xc3\xa4 johtokunnan varapuheenjohtajaksi. Vuonna 1983 h\xc3\xa4nest\xc3\xa4 tuli Kemijoki Oy:n hallituksen varapuheenjohtaja, Teollisuuden Voima Oy:n hallintoneuvoston j\xc3\xa4sen ja Oulujoki Oy:n toimitusjohtaja. Tyt\xc3\xa4ryhti\xc3\xb6 Oulujoki Oy sulautui vuonna 1991 emoyhti\xc3\xb6\xc3\xb6n._NEWLINE_Ahlstedt toimi 1980-luvulla useissa valtion energia-alaan liittyv\xc3\xa4ss\xc3\xa4 neuvottelu- ja suunnittelukunnassa. T\xc3\xa4llaisia olivat muun muassa S\xc3\xa4hk\xc3\xb6huollon neuvottelukunnan j\xc3\xa4senyys ja puolustustaloudellisen suunnittelukunnan eri sektorien j\xc3\xa4senyydet sek\xc3\xa4 j\xc3\xa4senyydet ja johtoteht\xc3\xa4v\xc3\xa4t useissa s\xc3\xa4hk\xc3\xb6ntuottajayhdistyksiss\xc3\xa4, kuten Suomen Voimalaitosyhdistyksess\xc3\xa4, Suomen S\xc3\xa4hk\xc3\xb6laitosyhdistyksess\xc3\xa4 ja S\xc3\xa4hk\xc3\xb6ntuottajien yhteisty\xc3\xb6valtuuskunnassa. Ahlstedtilla oli my\xc3\xb6s kansainv\xc3\xa4lisi\xc3\xa4 teht\xc3\xa4vi\xc3\xa4. Pohjoismaisen s\xc3\xa4hk\xc3\xb6yhteisty\xc3\xb6organisaation Nordelin k\xc3\xa4ytt\xc3\xb6komitean j\xc3\xa4seneksi h\xc3\xa4net nimettiin vuonna 1970 ja sen puheenjohtajaksi 1984. S\xc3\xa4hk\xc3\xb6energia-alan kansainv\xc3\xa4lisen kattoj\xc3\xa4rjest\xc3\xb6n UNIPEDEn hallitukseen h\xc3\xa4net kutsuttiin 1981 ja kolme vuotta my\xc3\xb6hemmin h\xc3\xa4net nimitettiin j\xc3\xa4rjest\xc3\xb6n varapresidentiksi._NEWLINE_Ahlstedtille my\xc3\xb6nnettiin energianeuvoksen arvonimi vuonna 1989. H\xc3\xa4n jatkoi Imatran Voima Oy:n varatoimitusjohtajana vuoteen 1993 jolloin organisaatiomuutosten yhteydess\xc3\xa4 h\xc3\xa4net nimitettiin varap\xc3\xa4\xc3\xa4johtajaksi. Ahlstedt kuoli samana vuonna.\n_START_SECTION_\nPerhe\n_START_PARAGRAPH_\nKlaus Ahlstedtin is\xc3\xa4 Karl Torsten Ahlstedt oli poikansa tavoin diplomi-insin\xc3\xb6\xc3\xb6ri. \xc3\x84iti Ragnhild Kunigunda omaa sukua \xc3\x85hman oli koti\xc3\xa4iti. Ahlstedtin vaimo vuodesta 1957 oli Svenska handelsh\xc3\xb6gskolanista valmistunut diplomikirjeenvaihtaja Anna-Stina Nyholm.'